
****

**Mesilaspere toetus 2019**

Mesilaspere toetuse (*edaspidi TARU*) eesmärk on aidata kaasa bioloogilise mitmekesisuse säilimisele ja põllumajanduskultuuride saagikusele. Toetus hüvitab osaliselt mesilaspere pida­misega seotud kulusid (näiteks talvesööda kulud ja ebasoodsate ilmastikutingimustega kaas­nevad talvekahjude kulud) ning aitab kaasa ka põllumajandusloomade registris mesilasperede registreerimisele ja seega andmete ajakohasusele registris.

Meetme eelarve 2019. aastal esitatud taotluste rahastamiseks on 600 000 €. Toetust maks­takse riigieelarves ettenähtud vahenditest.

**Toetuse taotlemise tingimused**

* Toetust saab taotleda loomapidaja (füüsiline või juriidiline isik), kes peab mesilasi.
* Taotleja peab olema kantud põllumajandustoetuste ja põllumassiivide registrisse ning olema registreeritud loomapidajana. Kliendiks ja loomapidajaks saab end registreerida e-PRIA iseteeninduskeskkonna (uus e-PRIA) kaudu. Lingi ja juhendid e-PRIAsse sisene­miseks leiate PRIA kodulehelt <http://www.pria.ee/et/ePRIA>.
* **Taotluse saab esitada vaid e-PRIA iseteeninduskeskkonnas.**
* TARU toetust makstakse mesilaspere pidajale, kellel on vähemalt üks mesilaspere.
* Toetust antakse mesilaspere pidajale mesilaspere kohta, keda ta põllumajandus­loomade registri andmete kohaselt 1. mai 2019 seisuga pidas ning kelle pidamisest ta teavitas põllumajandusloomade registrit hiljemalt 15. mail 2019.
* **TARU toetuse taotlemisperiood kestab 1.-15. maini 2019**.
* Toetuse saamiseks peab taotleja pidama taotluses märgitud arvul mesilasperesid kuni 15. juunini 2019.

**Mesila registreerimine ja mesilasperede arvu teatamine põllumajandusloomade registrile**

Mesilasperede arvu teavitamiseks põllumajandusloomade registrile peab kõigepealt olema registreeritud loomapidamiskoht (mesila). Põllumajandusloomade registrisse tuleb kanda kohad, kus tegeletakse mesindusega, seda nii oma tarbeks kui turustamise eesmärgil.

Mesila peab PRIAs arvele võtma seda kasutav loomapidaja. Iga ettevõtja või füüsiline isik peab enda ettevõtte/tegevuskoha andmed ise registrisse kandma.

Tegevuskoha saab registreerida e-PRIA iseteeninduskeskkonnas (vanas e-PRIAs) <http://www.pria.ee/et/ePRIA> vastavas teenuses: Teenused 🡪 Loomade register 🡪 Andmete esitamine 🡪 Hoone, ala või mesila registreerimine. Mesila puhul tuleb valida looma­pidamisala ja täita avanev registreerimise vorm. Valiku „Registreeri loomapidamishoone“ tee­vad suurtootjad, kellel toimub tootmine samas kohas.

Kui loomapidajal on varasemalt mesila registreeritud, siis mesilasperede arvu teatamiseks on vanas e-PRIAs avatud vastav e-teenus: Teenused 🡪 Loomade register 🡪 Andmete esitamine 🡪 Mesilasperede arvu teatamine 1. mai seisuga.

Kui andmeid soovitakse esitada paberil või digiallkirjastatult e-postiga, saab seda teha PRIA kodulehelt leitavate vormidega <http://www.pria.ee/et/Registrid/Loomade_register>.

Põllumajandusloomade registri postiaadress on Tähe 4, Tartu 51010 ning e-posti aadress [loomade.register@pria.ee](mailto:loomade.register@pria.ee).

Kui andmed muutuvad või tegevus lõpetatakse, tuleb sellest registrisse teatada 7 päeva jooksul.

**TARU toetuse taotlemine**

**Toetuse taotlemiseks tuleb taotluste vastuvõtuperioodil (1.-15. mail 2019) PRIAle esitada e-PRIA iseteeninduskeskkonna (uue e-PRIA) kaudu mesilasperede toetuse taotlus.**

TARU toetuse taotlust ei saa esitada enne, kui põllumajandusloomade registrile on esitatud mesilasperede arvu teavitus 1. mai 2019. a seisuga.

Toetuse saamiseks peab taotleja pidama taotluses märgitud arvul mesilasperesid kuni 15. juu­nini 2019. Kui taotluses märgitud mesilasperede arv väheneb enne 15. juunit, tuleb mesilas­perede arvu vähenemisest ja selle põhjustest teavitada PRIAt e-PRIA kaudu, esitades selleks taotluse muudatusavalduse. Muudatusavaldus tuleb esitada seitsme tööpäeva jooksul arva­tes mesilasperede arvu vähenemisest.

**Toetuse maksmine**

PRIA teeb toetuse taotluste rahuldamise või rahuldamata jätmise otsused sellise aja jooksul, et toetusraha oleks võimalik kanda toetuse saaja arvelduskontole **31. detsembriks 2019.**

PRIA otsustab toetuse ühikumäära, lähtudes 2019. aastal toetuse andmiseks ettenähtud eelarvevahenditest ja toetuse saamise nõuetele vastavaks tunnistatud mesilasperede arvust, järgides taotlejate võrdse kohtlemise põhimõtet.

Ettevõtjatele kohaldatakse mesilaspere toetuse maksmisel Euroopa Komisjoni põllumajandusliku vähese tähtsusega abi reegleid - komisjoni määrust nr 1408/2013, milles on sätestatud vähese tähtsusega abi ülemmäär 20 000 € kolmeks majandusaastaks. Füüsilistele isikutele määrus 1408/2013 ei kohaldu, kuid nendele on TARU toetuse määrusega sätestatud, et jooksva aasta ja sellele eelnenud kahe aasta jooksul antud mesilaspere toetus ei tohi ületada 15 000 €. Ületava osa eest taotlejale toetust ei maksta.

Täpsemad toetuse nõuded on sätestatud maaeluministri 06.02.2019. a määruses nr 12 „[Mesilaspere toetus](https://www.riigiteataja.ee/akt/107022019005)“.